**დედათა და ბავშვთა ჯანმრთელობის სახელმწიფო პროგრამა**

**რა** არის დედათა და ბავშვთა ჯანმრთელობის **სახელმწიფო პროგრამის მიზანი?**

პროგრამის მიზანია დედათა და ახალშობილთა სიკვდილიანობის შემცირება, ნაადრევი მშობიარობების რიცხვისა და თანდაყოლილი ანომალიების განვითარების შემცირება ორსულთა ეფექტიანი პატრონაჟისა და მაღალკვალიფიციური სამედიცინო დახმარების გეოგრაფიული და ფინანსური ხელმისაწვდომობის გაზრდისა და მედიკამენტებით უზრუნველყოფის გზით.

**რას მოიცავს** დედათა და ბავშვთა ჯანმრთელობის  **სახელმწიფო პროგრამა?**

პროგრამის ფარგლებში ცენტრი ახორციელებს შემდეგ კომპონენტებს:

* ორსულებში В და С ჰეპატიტების, აივ-ინფექცია/შიდსის და სიფილისის განსაზღვრისა და დედიდან შვილზე В ჰეპატიტის გადაცემის პრევენციის უზრუნველყოფას:
* В და С ჰეპატიტების, აივ-ინფექციის/შიდსის და სიფილისის ტესტებით, სახარჯი მასალებით და HBsAg მტარებელი (დადებითი) დედებისგან დაბადებული ახალშობილების В ჰეპატიტის იმუნოგლობულინით უზრუნველყოფას;
* სკრინინგით გამოვლენილ ორსულებში კონფირმაციული კვლევის ჩატარებას (აივ-ინფექცია/შიდსზე კონფირმაციული კვლევა ხორციელდება აივ-ინფექცია/შიდსის სახელმწიფო პროგრამის ფარგლებში სს „ინფექციური პათოლოგიის, შიდსისა და კლინიკური იმუნოლოგიის სამეცნიერო-პრაქტიკული ცენტრის“ მიერ. B და С ჰეპატიტების კონფირმაციული კვლევა ტარდება ცენტრის მიერ, მ.შ. C ჰეპატიტზე Cor-Ag მეთოდით „С ჰეპატიტის მართვის სახელმწიფო პროგრამის" ფარგლებში მიღებული ტესტებითა და სახარჯი მასალებით), ხოლო სიფილისის კონფირმაციული კვლევა და მკურნალობა ხორციელდება შპს "კანისა და ვენსნეულებათა ს/კ ეროვნული ცენტრის" და მისი ქვეკონტრაქტორი დაწესებულებების მიერ.
* ახალშობილთა სმენის სკრინინგული გამოკვლევას, რაც მოიცავს:
* პირველადი სკრინინგით გამოვლენილი სმენის დარღვევების მქონე ახალშობილების მეორად სკრინინგს და საჭიროების შემთხვევაში მათ ჩაღრმავებულ კვლევებს (ტიმპანომეტრულ კვლევას და კომპიუტერულ აუდიომეტრიას) გეოგრაფიული ხელმისაწვდომობის გათვალისწინებით (მიმწოდებელმა უნდა უზრუნველყოს სერვისის მიწოდება დასავლეთ საქართველოში (გარდა აჭარის ავტონომიური რესპუბლიკისა) მინიმუმ 2 რეგიონში და აღმოსავლეთ საქართველოში მინიმუმ 3 რეგიონში);
* 2018 წლის 1 მარტიდან პირველადი სკრინინგით გამოვლენილი სმენის დარღვევების მქონე ახალშობილების მართვას/მიდევნებას:
* პერინატალური სერვისების მიმწოდებელ დაწესებულებებში სკრინინგული კვლევების ხარისხის მონიტორინგს;
* ხარვეზების გამოვლენის შემთხვევაში შესაბამის რეაგირებას (მ.შ. მედპერსონალის რეტრენინგს).

**შენიშვნა:** „პერინატალური სამსახურების რეგიონალიზაციის დონეებისა და პაციენტის რეფერალის კრიტერიუმების დამტკიცების შესახებ“ საქართველოს შრომის, ჯანმრთელობისა და სოციალური დაცვის მინისტრის 2015 წლის 15 იანვრის №01-2/ნ ბრძანების შესაბამისად, 2018 წლის 1 მარტიდან პერინატალური სერვისების მიმწოდებელი დაწესებულება უზრუნველყოფს ახალშობილის სმენის პირველად სკრინინგულ კვლევაზე (ოტოაკუსტიკური ემისიის მეთოდით) ადგილზე ხელმისაწვდომობას (საკუთარი აღჭურვილობით (იმ დაწესებულებების შემთხვევაში, რომლებშიც წინა საანგარიშგებო წლის განმავლობაში მშობიარობათა რაოდენობა იყო 500 და მეტი) ან ხელშეკრულებით (იმ დაწესებულებების შემთხვევაში, რომლებშიც წინა საანგარიშგებო წლის განმავლობაში მშობიარობათა რაოდენობა 500-ზე ნაკლები).

**ვინ არის პროგრამის მოსარგებლე?**

* ორსულებში В და С ჰეპატიტების, აივ-ინფექცია/შიდსის და სიფილისის განსაზღვრისა და დედიდან შვილზე В ჰეპატიტის გადაცემის პრევენციის უზრუნველყოფის კომპონენტის მოსარგებლეა საქართველოს მოქალაქე, ასევე საქართველოში მუდმივად მცხოვრები ყველა ორსული;
* ახალშობილთა სმენის სკრინინგული კვლევის კომპონენტით გათვალისწინებული მომსახურების მოსარგებლეა ყველა ახალშობილი, გარდა აჭარის ა/რ ტერიტორიაზე განთავსებულ სამედიცინო დაწესებულებებში დაბადებული ახალშობილებისა, რომელთა შესაბამის მომსახურებას აფინანსებს აჭარის ავტონომიური რესპუბლიკის მთავრობა ადგილობრივი ბიუჯეტის ფარგლებში.

**ვის უნდა მიმართოთ პროგრამაში მონაწილეობის მისაღებად?**

* დედათა და ბავშვთა ჯანმრთელობის სახელმწიფო პროგრამით გათვალისწინებული მომსახურების მისაღებად უნდა მიმართოთ ანტენატალური მომსახურების მიმწოდებლად დარეგისტრირებულ დაწესებულებებს:
* პროგრამით გათვალისწინებული შიდსის, В და С ჰეპატიტების, სიფილისის სწრაფი/მარტივი მეთოდით დიაგნოსტირების მიზნით დანართ №1-ში წარმოდგენილ ანტენატალური მომსახურების მიმწოდებელ სამედიცინო დაწესებულებებს;
* პროგრამით გათვალისწინებული В ჰეპატიტის იმუნოგლობულინით უზრუნველყოფის მიზნით დანართი №2-ში წარმოდგენილ ანტენატალური მომსახურების მიმწოდებელ სამეანო მომსახურების განმახორციელებელ სამედიცინო დაწესებულებებს;
* სიფილისის კონფირმაციულ დიაგნოსტიკას და საჭიროების შემთხვევაში მკურნალობას, უზრუნველყოფენ დანართ №3-ში მითითებული სამედიცინო დაწესებულებები;
* ახალშობილთა სმენის პირველადი სკრინინგული გამოკვლევის მიზნით უნდა მიმართოთ დანართ №2-ში მითითებულ პერინატალური სერვისების მიმწოდებელ სამედიცინო დაწესებულებებს, ხოლო გამოვლენილი სმენის დარღვევების შემთხევეაში, ჩაღრმავებული კვლევებისთვის - შპს „აუდიოლოგიის ეროვნულ ცენტრს“ და მის ქვეკონტრაქტორ დაწესებულებებს.

**როგორ ხდება დედათა და ბავშვთა ჯანმრთელობის სახელმწიფო პროგრამის ფარგლებში ანაზღაურება?**

* პროგრამით გათვალისწინებული აივ-ინფექცია/შიდსის, В და С ჰეპატიტების, სიფილისის სწრაფი/მარტივი ტესტებით, სახარჯი მასალებით და „B“ ჰეპატიტის იმუნოგლობულინით უზრუნველყოფა პროგრამის მოსარგებლეებისათვის არ ითვალისწინებს თანაგადახდას;
* ახალშობილთა სმენის სკრინინგული გამოკვლევის კომპონენტის ფარგლებში მომსახურება მოსარგებლეებისათვის არ ითვალისწინებს თანაგადახდას.

ზემოაღნიშნულ საკითხთან დაკავშირებით დამატებითი ინფორმაციის მიღება შეგიძლიათ სსიპ ,,ლ. საყვარელიძის სახელობის დაავადებათა კონტროლისა და საზოგადოებრივი ჯანმრთლობის ეროვნულ ცენტრის“ ცხელი ხაზის მეშვეობით ( ტელეფონი – 116 001).